Псыхуабэ утыку щрахьэ
«Мэшыкъуэ -2013» щIалэгъуалэ форумым КъБР-м щыщу кIуэнухэр хуагъэхьэзыр. Абы и къызэгъэпэщакIуэхэм къызэрагъэлъагъуэмкIэ, адрей илъэсхэм елъытауэ мыгъэрейхэм я зэхыхьэр куэдкIэ нэхъыфIу, зыхуей хуэгъэзауэ щытынущ. Иджы гулъытэ щхьэхуэ зыхуащIахэм ящыщщ ныбжьыщIэхэр ИнтернеткIэ къызэрызэрагъэпэщынумрэ зэIущIэм хэтынухэр зэрагъэшхэнумрэ. Мы гъэм ди республикэм щыщу абы кIуэну ныбжьыщIэ 240-рэ къыхахащ. Форумыр IыхьитIу гуэшауэ щытынущи япэ Iыхьэм цIыхуи 120-рэ, етIуанэми апхуэдиз трагуэшащ. Япэ Iыхьэм хэтынухэм я проектхэр яIыгъыу шыщхьэуIум и 14-м Псыхуабэ (Пятигорск) кIуэнущ.
2011, 2012 гъэхэм екIуэкIа форумхэм япкъ иткIэ, Къэбэрдей-Балъкъэрым икIа ныбжьыщIи 160-м я проектхэр пхагъэкIри, ахэр ирырагъэзэщIэну мылъкукIэ дэIэпыкъуныгъэ ягъуэтащ. Мы гъэм Мэшыкъуэ щекIуэкIыну щIалэгъуалэ зэхыхьэм сом мелуанищэ хухахынущ.
Къыхэгъэщыпхъэщ, ипэ илъэсхэм щIалэгъуалэм утыку ирахьэ проектхэр хьэрычэтыщIэ Iуэхухэм, мылъку къегъэщIыным ехьэлIауэ щытамэ, иджы абы хэтыну зезыгъэтхахэм и нэхъыбэм я лэжьыгъэхэм социальнэ унэтIыныгъэ зэраIэр.
«Адыгэ псалъэ» газетым и корреспондент Щомахуэ Залинэ (сурэтым) «Лъэпкъым и хъугъуэфIыгъуэ» проект игъэхьэзырауэ Мэшыкъуэ кIуэну япэ гупым хэтщи, гъуэгу махуэ техьэну, ехъулIэныгъэфIхэр зыIэригъэхьэну дыхуохъуахъуэ!
Инэрокъуэ Данэ.
